登樓歌
作者：王維
朝代：唐

paragraphs: 聊上君兮高樓，飛甍鱗次兮在下。
俯十二兮通衢，綠槐參差兮車馬。
却瞻兮龍首，前眺兮宜春。
王畿鬱兮千里，山河壯兮咸秦。
舍人下兮青宮，據胡牀兮書空。
執戟疲於下位，老夫好隱兮牆東。
亦幸有張伯英草聖兮龍騰蚪躍，擺長雲兮捩迴風。
琥珀酒兮彫胡飯，君不御兮日將晚。
秋風兮吹衣，夕鳥兮爭返。
孤砧發兮東城，林薄暮兮蟬聲遠。
時不可兮再得，君何爲兮偃蹇。